b'\n_START_ARTICLE_\nPape\xc5\xbe \xc5\xa0tefan VI.\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tefan se je rodil okrog 850 v Rimu. Bil je \xc4\x8dlan rimske dru\xc5\xbeine od o\xc4\x8deta Giovannija, ki je bil duhovnik. Za \xc5\xa1kofa v Anagniju ga je posvetil - kar nekateri postavljajo pod vpra\xc5\xa1aj, in verjetno zoper njegovo voljo \xe2\x80\x93 pape\xc5\xbe Formoz.\n_START_SECTION_\nPape\xc5\xbe\n_START_PARAGRAPH_\nZa pape\xc5\xbea ga je izvolila cesarju Lambertu iz Spoleta in njegovi materi Ageltrudi naklonjena stranka maja 896. Posve\xc4\x8den in ustoli\xc4\x8den je bil  22. maja 896. Kot pape\xc5\xbe je znan zlasti po nezasli\xc5\xa1anem Mrli\xc5\xa1kem zboru, ko je razglasil za ni\xc4\x8dne vse posvetitve svojega pred-predhodnika Formoza \xe2\x80\x93 tudi svoje za anagnijskega \xc5\xa1kofa. Poleg tega je podelil nekaterim cerkvam posebne pravice.\n_START_SECTION_\nMrli\xc5\xa1ki zbor\n_START_PARAGRAPH_\nPape\xc5\xbe \xc5\xa0tefan VI. je izkopal Formozovo truplo in organiziral Mrli\xc5\xa1ki zbor. Formoz je bil na sinodi obsojen na izbris iz spomina (damnatio memoriae), po \xc5\xa0tefanovi smrti pa je bila sodba razveljavljena. Obsodbo je ponovno prvlekel na dan tudi pape\xc5\xbe Sergij III. (904-911)._NEWLINE_\xc4\x8ceprav ga je za \xc5\xa1kofa v Anagniju posvetil ravno pape\xc5\xbe Formoz (kar pa najdemo zapisano \xc5\xa1ele v poznej\xc5\xa1ih virih), je \xc5\xa0tefan kot zaslepljen prista\xc5\xa1 Spoletancev postal najostrej\xc5\xa1i Formozov nasprotnik. V zgodovini je ostal zapisan zlasti po dejanju, ki je zgovoren izraz takratnih divjih rimskih in italijanskih razmer, ko so se posamezne stranke skrajno brezobzirno in brez izbiranja sredstev pulile za oblast nad Rimom in tudi nad pape\xc5\xa1tvom; \xc4\x8de pa pogledamo v na\xc5\xa1o polpreteklo zgodovino, smo do\xc5\xbeiveli \xc5\xa1e veliko huj\xc5\xa1e zlo\xc4\x8dine in se takratnim ne bomo \xc4\x8dudili. _NEWLINE__NEWLINE_Januarja 897 je v Rimu vodil Mrli\xc5\xa1ko zborovanje. Truplo pape\xc5\xbea Formoza, ki je \xc5\xbee devet mesecev po\xc4\x8divalo v grobu, je dal izkopati, ga oble\xc4\x8di v pape\xc5\xa1ka obla\xc4\x8dila ter ga posadil na pape\xc5\xa1ki prestol. Sinoda je rajnega pape\xc5\xbea obsodila "zaradi krivoprise\xc5\xbeni\xc5\xa1tva, prekr\xc5\xa1enja kanonskih dolo\xc4\x8dil glede prepovedi prenosa \xc5\xa1kofijskega sede\xc5\xbea, glede stremljenja po bolgarskem metropolitanstvu in spodrivanju pape\xc5\xa1tva". Obenem je razglasila vsa njegova posvetilna dejanja za neveljavna. _NEWLINE__NEWLINE_\xc2\xbbSledila je ostudna slovesnost, ko so razveljavili (\xc5\xa1kofovsko dostojanstvo) rajnega, slekli z njega pape\xc5\xa1ka obla\xc4\x8dila, ki se jih je oprijelo razpadajo\xc4\x8de meso, ra\xc5\xa1evinasto srajco, ki jo je nosil ta surovi asket; odrezali so prste desne roke, te nevredne prste, ki so blagoslavljali ljudstvo.\xc2\xab\xc2\xa0 Potem so truplo vrgli v Tibero. To ravnanje je ljudstvo tako razjarilo, da so nedolgo zatem pape\xc5\xbea \xc5\xa0tefana VI. samega vrgli v je\xc4\x8do, kjer so ga avgusta 897 zadavili. _NEWLINE__NEWLINE_Sodobnik takratnih zdrah je dogajanje komentiral takole:_NEWLINE_Leta 897 so v Rimu opravili postopek zoper pape\xc5\xbea Formoza z vsemi odobrenji. Navzo\xc4\x8di so bili javni to\xc5\xbeilec, obramba, najvi\xc5\xa1ji uslu\xc5\xbebenci, celo pape\xc5\xbe in cesar, in seveda tudi rimsko ljudstvo. Edina nenavadnost, \xc4\x8de se tako lahko re\xc4\x8de, je bila pri obto\xc5\xbeenem; \xc4\x8deprav je bil oble\xc4\x8den v pape\xc5\xa1ka obla\xc4\x8dila, je bil \xc5\xbee dokaj \xc4\x8dasa mrtev. Tako je tekel postopek zoper njegovo mumijo, ki so jo izvlekli iz kripte, kjer je po\xc4\x8divala \xc5\xbee devet mesecev. Obto\xc5\xbeeni ni odgovoril na nobeno vpra\xc5\xa1anje (!) in to so smatrali ve\xc4\x8d ko dovolj za obsodbo, ki je sledila takoj. Mrtvemu so strgali pape\xc5\xa1ka obla\xc4\x8dila, mu ogrnili grobo meni\xc5\xa1ko kuto, ga odnesli ven iz sodi\xc5\xa1\xc4\x8da, pobesnela drhal pa ga je vrgla v Tibero in to v Rimu, v tem mestu, sedaj podivjanem, ki je bilo zibelka vesoljnega prava.\n_START_SECTION_\nSmrt in spomin\n_START_PARAGRAPH_\n\xc5\xa0tefan VI. ni za dolgo pre\xc5\xbeivel neprimerljivega postopka zoper svojega mrtvega predhodnika. Dogodek je povzro\xc4\x8dil splo\xc5\xa1no negodovanje in ljudsko vstajo, ko so ga ujeli in sle\xc4\x8denega vrgli v je\xc4\x8do v Angelskem gradu. Tam so ga zadavili avgusta, po nekaterih virih 14. avgusta 897, po drugih virih pa \xc5\xbee julija. _NEWLINE__NEWLINE_Pokopan je bil v atriju stare Bazilike sv. Petra.'